Uznesenie Európskeho parlamentu o situácii Rómov v Európskej únii



Úradný vestník 045 E , 23/02/2006 S. 0129 - 0133



P6_TA(2005)0151 Situácia Rómov v Európskej únii Uznesenie Európskeho parlamentu o situácii Rómov v Európskej únii Európsky parlament, - so zreteľom na oslavy Medzinárodného dňa Rómov dňa 8. apríla 2005 [1], - so zreteľom na Zmluvu o Ústave pre Európu, podpísanú 29. októbra 2004 hlavami štátov a predsedami vlád, ktorá v druhej časti obsahuje Chartu základných práv Európskej únie, - so zreteľom na články 3, 6, 7, 29 a 149 Zmluvy o ES, ktoré zaväzujú členské štáty zabezpečiť rovnaké príležitosti pre všetkých občanov, - so zreteľom na článok 13 Amsterdamskej zmluvy, ktorý umožňuje Európskemu spoločenstvu prijať opatrenia na boj proti diskriminácii založenej rasovom alebo etnickom pôvode, - so zreteľom na smernicu Rady 2000/43/ES z 29. júna 2000, ktorou sa zavádza zásada rovnakého zaobchádzania s osobami bez ohľadu na rasový alebo etnický pôvod [2], ktorá zakazuje diskrimináciu na základe etnického pôvodu, - so zreteľom na článok 4 rámcového dohovoru Rady Európy o ochrane národnostných menšín a Európsky dohovor o ochrane ľudských práv a základných slobôd, - so zreteľom na odporúčanie parlamentného zhromaždenia Rady Európy č. 1557 (2002), najmä jeho články 3 a 15, ktoré zdôrazňujú rozšírenú diskrimináciu Rómov a potrebu posilniť systém na monitorovanie tejto diskriminácie a vyriešiť právne postavenie Rómov, - so zreteľom na dokument prijatý skupinou COCEN pred zasadnutím Európskej rady v Helsinkách v roku 1999 nazvaný "Situácia Rómov v kandidátskych krajinách", zdôrazňujúci potrebu zvýšiť povedomie o rasizme a diskriminácii, s ktorými sa Rómovia stretávajú, - so zreteľom na dohovor OSN proti mučeniu a inému krutému, neľudskému či ponižujúcemu zaobchádzaniu alebo trestaniu z 10. decembra 1984, - so zreteľom na smernicu Rady 2000/78/ES z 27. novembra 2000, ktorá ustanovuje všeobecný rámec pre rovnaké zaobchádzanie v zamestnaní a povolaní [3], - so zreteľom na Chartu európskych politických strán za spoločnosť bez rasizmu [4], - so zreteľom na vytvorenie skupiny komisárov zodpovedných za základné práva, nediskrimináciu a rovnaké príležitosti [5] a v očakávaní predloženia programu činnosti tejto skupiny, - so zreteľom na nariadenie Rady ES č. 1035/97 z 2. júna 1997, ktorým sa zriaďuje Európske stredisko pre monitorovanie rasizmu a xenofóbie [6], na výročné a tematické správy strediska o rasizme v EÚ a na Zelenú knihu Komisie o rovnosti a nediskriminácii v rozšírenej Európskej únii (KOM(2004)0379), - so zreteľom na nedávne uverejnenie správy Komisie, ktorá venuje pozornosť veľmi znepokojivým úrovniam nevraživosti a prípadom porušovania ľudských práv Rómov, Sinti a kočovníkov v Európe [7], - so zreteľom na svoje uznesenie z 27. januára 2005 o pamiatke na holokaust, antisemitizme a rasizme [8] - so zreteľom na medzinárodné právne nástroje, ako je všeobecné odporúčanie XXVII (Diskriminácia Rómov) Výboru OSN pre odstraňovanie rasovej diskriminácie, a všeobecno-politické odporúčanie Európskej komisie proti rasizmu a netolerancii č. 3 o boji proti rasizmu a netolerancii voči Rómom/Sinti, - so zreteľom na komplexný akčný plán, ktorý prijali štáty OBSE vrátane členských štátov EÚ a kandidátskych krajín, zameraný na zlepšenie situácie Rómov a Sinti na území štátov OBSE, prostredníctvom ktorého sa štáty zaväzujú, okrem iného, zvýšiť úsilie zamerané na zabezpečenie toho, aby sa Rómovia a Sinti mohli plne a rovnocenne začleniť do našej spoločnosti a na odstránenie ich diskriminácie, - so zreteľom na článok 103 ods. 4 rokovacieho poriadku, A. keďže 8. apríl je ustanovený ako Medzinárodný deň Rómov a považuje sa za výročný sviatok Rómov, ako aj za príležitosť na zvyšovanie povedomia o najväčšej európskej etnickej menšine a o rozsahu jej sociálneho vylúčenia, B. keďže 12 - 15 miliónov Rómov žijúcich v Európe, z čoho 7 - 9 miliónov žije v Európskej únii, trpí v dôsledku rasovej diskriminácie a často čelí ťažkej štrukturálnej diskriminácii, chudobe a sociálnemu vylúčeniu, ako aj mnohonásobnej diskriminácii na základe pohlavia, veku, zdravotného postihnutia a sexuálnej orientácie, C. zdôrazňujúc dôležitosť urýchleného odstraňovania pokračujúcich a násilných trendov rasizmu a rasovej diskriminácie voči Rómom, a uvedomujúc si, že každá forma beztrestnosti za rasistické útoky, prejavy nenávisti, fyzické útoky extrémistických skupín, nezákonné vysťahovania a policajné prenasledovanie motivované protisintiovskými náladami a odporom voči Rómom zohrávajú úlohu pri oslabovaní zásad právneho štátu, majú sklon k podpore opakovania takýchto trestných činov a vyžadujú si rozhodné kroky na ich odstraňovanie, D. uznáva, že neúspech, najmä štátnych orgánov, v boji proti rasovej diskriminácii a xenofóbii voči Rómom je faktorom, ktorý v spoločnosti podporuje trvalosť problémov, E. keďže rómska komunita sa stále nepovažuje za etnickú alebo národnostnú menšinu v každom členskom štáte ani v kandidátskych krajinách, a preto v príslušných krajinách nepožíva práva prislúchajúce menšinám, F. keďže kým mnohé členské štáty rýchlo transponovali do vnútroštátneho právneho poriadku smernicu 2000/43/ES, niektoré tak neurobili, alebo urobili tak neúplne či nesprávne, G. keďže rómsky holokaust si zaslúži plné uznanie, rovnako veľké ako ťarcha nacistických zločinov zameraných na fyzickú likvidáciu Rómov v Európe, a v tejto súvislosti vyzýva Komisiu a príslušné orgány, aby podnikli potrebné kroky na odstránenie farmy ošípaných z pozemku bývalého koncentračného tábora v Letoch pri Písku a vybudovali vhodný pamätník, H. pripomínajúc, že veľa Rómov bolo obeťami vojen a etnických čistiek a stále je obeťami prenasledovania v častiach regiónov bývalej Juhoslávie, I. odsudzuje skutočnosť, že značný počet rómskych žiadateľov o azyl bolo vyhostených, alebo sa im hrozilo vyhostením z hostiteľských členských štátov a tak sa porušila zásada vylúčenia násilného návratu, ako je stanovené v Ženevskom dohovore z roku 1951 a pripojených protokoloch, J. vyslovuje poľutovanie nad tým, že Rómovia sú stále slabo zastúpení vo vládnych štruktúrach a vo verejnej správe v členských štátoch a kandidátskych krajinách, kde tvoria významné percento obyvateľstva; keďže tieto vlády sa zaviazali zvýšiť počet Rómov pracujúcich v rozhodovacích štruktúrach, ale ešte musia urobiť výrazný pokrok, K. uznáva potrebu zabezpečiť efektívnu účasť Rómov na politickom živote, najmä čo sa týka rozhodnutí, ktoré majú vplyv na život a prosperitu rómskych spoločenstiev, L. zdôrazňuje, že v nijakom prípade by sa nemali navrhovať a uplatňovať nové zákony o občianstve tak, aby boli diskriminačné voči legitímnym žiadateľom o občianstvo alebo sa odopieralo občianstvo Rómom, ktorí majú dlhodobý pobyt v danom členskom štáte alebo v príslušnej kandidátskej krajine, M. keďže v mnohých krajinách existujú jasné náznaky, že policajné sily a ďalšie orgány činné v trestnom konaní sú ovplyvnené protirómskymi predsudkami, čo vedie k systematickej rasovej diskriminácii pri výkone trestného súdnictva, N. keďže Rómovia sú pravidelne diskriminovaní pri poskytovaní zdravotníckej starostlivosti a sociálneho zabezpečenia, berúc na vedomie prípady segregácie v pôrodniciach a nedobrovoľnej sterilizácie rómskych žien, O. keďže existujú rozsiahle dôkazy o podštandardných a nehygienických životných podmienkach a vytváraní giet, pričom sa Rómom pravidelne kladú prekážky pri odsťahovaní sa z takýchto štvrtí, P. so zreteľom na existenciu rasovo oddelených vzdelávacích systémov v niekoľkých členských štátoch, kde sa rómske deti učia v oddelených triedach s nižšími štandardmi alebo v triedach pre duševne postihnutých; uznáva, že zlepšenie prístupu Rómov ku vzdelávaniu a možnostiam vysokoškolského vzdelania je životne dôležité pre rozvoj širších perspektív rómskych spoločenstiev, Q. keďže rómske spoločenstvá všeobecne čelia neprijateľne vysokému stupňu nezamestnanosti, čo si vyžaduje konkrétne opatrenia na uľahčenie prístupu k zamestnaniu, R. so zreteľom na ťažkosti, s ktorými sa Rómovia stretávajú pri plnom uznaní ich kultúry a odsudzujúc skutočnosť, že mienkotvorné médiá vo väčšine členských štátov a kandidátskych krajín stále nedostatočne predstavujú Rómov pri tvorbe svojich programov, a zároveň posilňujú záporný stereotyp o rómskych občanoch v novinových článkoch, televíznych a rozhlasových programoch; konštatujúc tiež, že nové komunikačné technológie vrátane internetu môžu takisto prispieť k boju proti odporu voči Rómom, 1. bezvýhradne odsudzuje každú formu diskriminácie, s ktorou sa Rómovia stretávajú; 2. vyzýva Radu, Komisiu, členské štáty a kandidátske krajiny, aby posúdili uznanie Rómov ako európskej menšiny; 3. víta nedávne vyhlásenie predsedu Komisie Barrosa, týkajúce sa dôležitosti odstraňovania diskriminácie Rómov a úlohy Lisabonskej stratégie pri zlepšovaní príležitostí pre Rómov [9], a dôrazne vyzýva Radu, Komisiu, členské štáty a kandidátske krajiny, aby verejne podnikli kroky na boj proti všetkým formám protisintiovských nálad a odporu voči Rómom, či už na miestnej, štátnej, regionálnej, alebo európskej úrovni; 4. vyzýva Komisiu, aby zaradila problematiku boja proti protisintiovským náladám a odporu voči Rómom v Európe medzi svoje priority na rok 2007, keď bude Európsky rok rovnakých príležitostí pre všetkých, a vyzýva politické strany a občiansku spoločnosť na všetkých úrovniach, aby dali jasne najavo, že rasovú nenávisť voči Rómom nemožno v európskej spoločnosti nikdy tolerovať; 5. dôrazne vyzýva Komisiu s cieľom zabezpečiť v rámci politických požiadaviek kodaňských kritérií, aby kandidátske krajiny vyvinuli skutočné úsilie na posilnenie zásad právneho štátu a na ochranu práv menšín, predovšetkým práv rómskeho obyvateľstva; 6. vyzýva Komisiu, aby pripravila oznámenie o tom, ako môže EÚ v spolupráci s členskými štátmi najlepšie koordinovať a podporovať úsilie o zlepšenie situácie Rómov, a aby pripravila akčný plán s jasnými odporúčaniami pre členské štáty a kandidátske krajiny, ktorého cieľom bude lepšia hospodárska, sociálna a politická integrácia Rómov; 7. vyslovuje uznanie členským štátom za rýchlu transpozíciu smernice 2000/43/ES do vnútroštátneho právneho poriadku a vyzýva tie, proti ktorým v súčasnosti pokračuje konanie o porušení, aby podnikli kroky na nápravu nedostatočného pokroku; vyzýva Radu, aby počas luxemburského predsedníctva udelila súhlas s navrhovaným rámcovým rozhodnutím EÚ o rasizme a xenofóbii, ktoré by umožnilo trestať za neznášanlivostné trestné činy, a to na území celej EÚ, a o ktorom sa musí znova poradiť s Európskym parlamentom; 8. vyzýva členské štáty a kandidátske krajiny, aby posilnili vnútroštátne právne predpisy a administratívne opatrenia, ktoré výslovne a konkrétne čelia protisintiovským náladám a odporu voči Rómom a zakazujú rasovú diskrimináciu a súvisiacu netoleranciu, či už priamo alebo nepriamo, vo všetkých oblastiach verejného života; 9. vyzýva členské štáty a kandidátske krajiny, aby si vymieňali skúsenosti s cieľom povzbudzovať propagáciu rómskej kultúry; 10. vyzýva členské štáty, aby podnikli vhodné kroky na odstraňovanie rasovej nenávisti a popudov k diskriminácii a násiliu voči Rómom v médiách a v každej forme komunikačnej technológie a vyzýva mienkotvorné médiá, aby sa čo najviac snažili zamestnávať pracovníkov tak, aby sa čo najlepšie odzrkadlilo zloženie obyvateľstva; 11. vyzýva členské štáty a kandidátske krajiny, aby vypracovali stratégiu na zvýšenie účasti Rómov vo voľbách na všetkých úrovniach, či už ako voličov alebo ako kandidátov; 12. zdôrazňuje potrebu zaručiť rovnaké sociálne a politické práva pre migrantov rómskeho pôvodu; 13. zdôrazňuje, že nedostatok oficiálnych dokumentov je vážnou prekážkou pri výkone základných práv Rómov v Európe, ako aj pri ich prístupe k službám, ktoré sú životne dôležité pre sociálne začleňovanie; 14. dôrazne vyzýva členské štáty a kandidátske krajiny, aby prijali konkrétne opatrenia na zlepšenie prístupu Rómov na pracovné trhy s cieľom zabezpečiť im lepšiu dlhodobú zamestnanosť; 15. vyzýva členské štáty, v ktorých sú rómske deti segregované do škôl pre duševne postihnutých alebo umiestnené v osobitných triedach a oddelené od ich vrstovníkov, aby začali realizovať desegregačné programy v určenom časovom období, a tak zabezpečili voľný prístup rómskych detí ku kvalitnému vzdelaniu a zabránili rastu protirómskych nálad medzi školákmi; 16. pripomína uznesenie Rady a ministrov školstva v rámci Rady z 22. mája 1989 o vzdelávaní detí Rómov a kočovníkov [10], a domnieva sa, že zabezpečenie prístupu všetkých rómskych detí ku všeobecnému vzdelaniu zostáva prioritou; 17. vyzýva členské štáty a kandidátske krajiny, aby podnikli kroky na zabezpečenie rovnakého prístupu k službám zdravotníckej starostlivosti a sociálneho zabezpečenia pre všetkých, aby skoncovali so všetkými diskriminačnými praktikami, predovšetkým so segregáciou Rómov v pôrodniciach, a aby predchádzali praktikám nedobrovoľnej sterilizácie rómskych žien; 18. víta vznik Európskeho fóra Rómov a kočovníkov a prácu skupín v rámci Parlamentu zameranú na Rómov a záležitosti menšín; uznáva význam spolupráce s takými organizáciami, pri tvorbe rómskych politík v Európe; 19. domnieva sa, že súčasné vytváranie giet v Európe je neprijateľné a vyzýva členské štáty, aby podnikli konkrétne kroky pri odstraňovaní giet, aby bojovali proti diskriminačným praktikám pri poskytovaní bývania a pomáhali jednotlivým Rómom pri hľadaní alternatívneho, hygienického bývania; 20. vyzýva úrady v regiónoch, kde žije rómske obyvateľstvo, aby prijali ďalšie opatrenia na integráciu rómskych štátnych úradníkov na všetkých administratívnych a rozhodovacích úrovniach v súlade s predchádzajúcimi záväzkami a aby vyčlenili potrebné finančné zdroje na efektívne uskutočnenie takýchto opatrení; 21. víta iniciatívu Dekáda začleňovania rómskej populácie ktorú podpísalo päť členských štátov a kandidátských krajín a vyzýva Komisiu aby pracovala súdržne so zúčastnenými vládami na usporiadaní financovania príslušných programov EÚ na uskutočnenie tejto iniciatívy; 22. vyzýva Komisiu, aby verejne stimulovala vlády štátov k zabezpečeniu toho, aby rómski aktéri, v prípade financovania programov venovaných Rómom, boli v plnej miere zainteresovaní na príprave, realizácii a monitorovaní týchto projektov; 23. podporuje pokračujúci pohyb vnútri inštitúcií EÚ smerom k zapracovaniu prístupu "pre Rómov s Rómami", ako ho vypracovala OBSE, pri budúcom obsadzovaní voľných miest určených pre Rómov, ako aj nerómov; 24. vyzýva politické strany tak na národnej, ako aj európskej úrovni, aby prehodnotili svoje stranícke štruktúry a postupy s cieľom odstrániť všetky prekážky, ktoré priamo či nepriamo pôsobia proti účasti Rómov a integračným politikám zameraným na úplnú integráciu Rómov do hlavného politického a sociálneho programu; 25. vyzýva Európske stredisko pre monitorovanie rasizmu a xenofóbie a budúcu agentúru pre základné práva, aby venovali väčšiu pozornosť protisintiovským náladám a odporu voči Rómom v Európe, a vyčlenili nevyhnutné prostriedky na monitorovanie rasového zneužívania a porušovania ľudských práv Rómov; 26. dôrazne vyzýva všetky členské štáty, aby podporovali iniciatívy na posilnenie schopnosti Rómov zastupovať samých seba a aktívne sa zúčastňovať na verejnom a spoločenskom živote a na zviditeľnenie rómskych občianskych organizácií; 27. vyzýva Komisiu, aby predostrela rómsku otázku na celoeurópskej úrovni, konkrétne spolu s kandidátskymi krajinami, pretože Rómovia žijú v každej časti Európy; 28. poveruje svojho predsedu, aby toto uznesenie postúpil Rade, Komisii a vládam a parlamentom členských štátov a kandidátskych krajín. [1] Medzinárodný deň Rómov bol ustanovený v roku 1971 na prvom svetovom kongrese Rómov. [2] Ú. v. ES L 180, 19.7.2000, s. 22. [3] Ú. v. ES L 303, 2.12.2000, s. 16. [4] "Charta európskych politických strán za spoločnosť bez rasizmu" je návrhom poradnej komisie EÚ pre rasizmus a xenofóbiu pri politických stranách Európskej únie. Text schválila táto komisia 5. decembra 1997. [5] Predseda Komisie José Manuel Barroso oznámil túto iniciatívu vo svojom prejave pred Európskym parlamentom dňa 26. októbra 2004, pričom povedal, že skupina (ktorej bude predsedať) bude mať za úlohu monitorovať všetky kroky a dôležité iniciatívy Komisie v týchto oblastiach, ako aj pôsobiť ako politická hnacia sila. [6] Ú. v. ES L 230, 21.8.1997, s. 19. [7] Správu "Situácia Rómov v rozšírenej Európe" objednalo a uverejnilo GR pre zamestnanosť a sociálne veci v roku 2004. [8] Prijaté texty, P6_TA(2005)0018. [9] Prejav na otvorení podujatia "Lisbon Scorecard V" dňa 17. marca 2005. [10] Ú. v. ES C 153, 21.6.1989, s. 3. --------------------------------------------------